Video: Schuster se ‘Frank and Fearless’ vir oud en jonkLeon Schuster as Sonny Frank. (Foto: Verskaf) In ware Schuster-tradisie, vertel Frank and Fearless die komiese verhaal van vier oulike karakters se heldhaftige streke in die Afrika-bosveld. ŉ Hartlike spoorwegsjef, Sonny Frank (Leon Schuster), en ŉ tienjarige plattelandse seun, Fearless (Themba Ntuli), besluit om Suidoos-Asië se ambassadeur te ontvoer in ŉ poging om die uitmoor van renosters stop te sit. Saam met hulle op hierdie missie is twee viervoet-vriende, wat bydra tot die pret en hart van die verhaal. Reini is ŉ babarenoster wie se ma deur stropers doodgemaak is en Dog is Fearless se lojale swart brak. Wanneer dinge egter lelik skeefloop, word hulle gedwing om ŉ peloton genadelose stropers aan te vat, waaronder die skrikwekkende eks-wildbewaarder, Dolf (Kenneth Nkosi), met wie Sonny ŉ geskiedenis het. Themba Ntuli en Leon Schuster in ‘n toneel uit ‘Frank and Fearless’. (Foto: Verskaf) Hierdie rolprent, uit die pen van Schuster, Gray Hofmeyr en Geoff Newton, is geskep deur ŉ dinamiese span rolprentkundiges, met bekroonde fliekmaker Hofmeyr (Jock of the Bushveld, Sweet and Short, There’s a Zulu On My Stoep) as regisseur en André Scholtz en Menzi Thabede as vervaardigers. Frank and Fearless beloof om kykers te laat skaterlag, maar ook diep te raak met die ernstige onderliggende boodskap en persoonlike oorwinnings, wat sal aanklank vind by oud en jonk. Buiten kinematografie van hoogstaande gehalte, spog die rolprent ook met indrukwekkende 3D-animasiewerk (Luma Creative Studio), animasiemodellering (DreamSmith) en spesiale effekte (Refinery), asook die bystand van die beste kundiges om die tonele so outentiek as moontlik te maak. Themba Ntuli, wat naam gemaak het in die fliek ‘Meerkat Maantuig’, word te sien as Fearless in ‘Frank and Fearless’. (Foto: Verskaf) “Ek het betrokke geraak nadat ek deur ŉ promosiemaatskappy genader is en het nog nooit teruggekyk nie,” het dr. Jana Pretorius van die Rhino Pride Foundation luidens ŉ mediaverklaring gesê. Die fliek sal mense hopelik bewus maak oor hoe kritiek die situasie is en ook watter emosionele saak dit is vir mense wat elke dag hierdie slagting moet aanskou en verwerk. Die kombinasie van humor en emosie is baie goed gedoen en sal harte aanraak.” Komplimente vir uitsonderlike spel stroom ook in vir die sterbelaaide rolverdeling, wat Khanyi Mbau (Happiness is a Four Letter Word), Jennifer Steyn (Goodbye Bafana, Madam and Eve) en David Dennis (Soul City) insluit. Frank and Fearless word op 23 November landswyd uitgereik.